שִׂיחוֹת הָרוּחַ



	
	שִׂיחוֹת הָרוּחַ
	




אֵצֵא וְאֶשְׁאַל לָרוּחַ:

רוּחַ, שֶׁל מִי אֲנִי?

– חֶרֶשׁ צוֹחֵק הָרוּחַ:

“שֶׁל פְּלוֹנִי, אוֹ שֶׁל אַלְמוֹנִי”…





אֵצֵא וְאֶקְרָא לָרוּחַ:

נַשֵּׁק רַק אַתָּה לִשְׂפָתַי!

– צוֹחֵק וְלוֹעֵג הָרוּחַ:

“בִּנְשִׁיקוֹת הָאוֹהֵב – לֹא דַי?”…





אֵצֵא, אֶתְלוֹנֵן לָרוּחַ:

רוּחַ, אֲנִי עֲיֵפָה…

כְּהֵד מֵרָחוֹק – קוֹל רוּחַ:

“אַהֲבַת־נְעוּרִים מַה יָּפָה!”





רוּחַ, אַתָּה מְרַמֵּנִי.

הֲשִׁיבֵנִי לִמְנוּחָתִי,

קַח נָא, קַח מִמֶּנִּי

אֶת סֵבֶל אַהֲבָתִי!





– "אַהֲבָתֵךְ נוֹדֶדֶת,

וְאֶת דַּרְכָּהּ לֹא תֵּדַע.

אֲנִי, רוּחַ שְׂדוֹת־מוֹלֶדֶת,

הֵבֵאתִי לָךְ בִּרְכָתָהּ"…





כָּכָה לוֹחֵשׁ לִי הָרוּחַ,

וְאֵלֶּה שִׂיחוֹת לְבָבִי.

מָתַי יִנָּתֵן לִי לָנוּחַ,

לָדַעַת אֶת שֵׁם אֲהוּבִי?









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/43403